Boerekos met 'n Twist: Koekbak probleme met antwoorde!
Saterdag, 21 Mei 2016
Jip, dit gebeur met ons almal! Jy maak gereed soos 'n akrobaat om hierdie koek te bak en dit is 'n balanseer toertjie om al die stappe reg te doen, en om nie eens te praat van die bestanddele uit te laat nie! Nou bak jy die koek en jy is soos 'n kind wat nie kan wag om die persent oop te maak. Die oomblik wat jy daardie oond deur oop maak krimp jou hart in een, die koek is 'n flop! Wat nou? Hoekom?
Kom ons kyk na 'n paar goedjies wat jy altyd ingedagte moet hou om die perfekte koek te bak.
a. Wanneer jy met 'n waaier oond bak maak seker dat die temperatuur met ten minste 10℃ minder gebak moet word. Moet nooit 'n koek onder 140℃ bak as jy die temperature moet verlaag nie...
b. Om te voorkom dat daar te vinnig 'n korsie op die koek se bokant vorm voordat die koek geset het: Plaas 'n staalbakkie met water onder in die oond sodat dit stoom kan produseer en die korsie voorkom. 'n Halwe koppie water is genoeg. Ek doen dit altyd, en nog nooit weer 'n probleem gehad nie.
c. Sommige koekpanne se wande is regtig te dun en dan kry jy dat die koek met 'n punt rys en na die tyd in die middel insak. Die koek word baie gou aan die kante gaar en stoot dan die beslag na die middel om die toring effek te vorm. Sodra dit uit die oond kom, val die storie plat. Om die probleem op te los, bind lagies koerant of bruinpapier om die koek sodat dit 'n buffer teen direkte hitte kan vorm.
d. 'n Koek wat met 'n toring rys kan ook te wyte wees aan die oond se element wat nie egalig bak nie of te warm is, draai die temperatuur volgende keer laer. Nog 'n rede is die koek is te veel gemeng, te veel rysmiddel, te min vog, te veel botter wat die gluten raamwerk swak maak en nie die koek se raamwerk kan onder steun nie. Verder as jy eiers moet skei in 'n resep en dit vra dat jy die eierwitte moet styf klits, wel sit altyd vir elke eierwit 'n 1/8ste teelepel kremetart by en klits die eierwitte tot stywe punt stadium. Die kremetart verseker dat die eierwitte stabiel sal bly. As jy die eierwitte tot droog klits gaan jy 'n koek kry wat bars bo-op en 'n los velletjie veroorsaak.
e. Koeke rys onegalig in die oond: Dit gebeur as die panne te na aan mekaar of die oond se wande staan. Dit rys na mekaar of na die kante toe. Dus maak seker dat daar genoeg spasie van ongeveer 5cm tussen die panne is asook die wande van die oond.
f. Die koek se bo-laag maak 'n los velletjie: Die eierwitte was te veel geklits en dit veroorsaak krakies en die velletjie om los te gaan. Dit is aaklig om so 'n koek te versier. Verder het die room proses waar die eiers en suiker of botter en suiker geklits was te kort gewees. Die suiker het nie genoegsaam opgelos nie en omdat suiker higroskopies is, kompeteer dit vir water om homself op te los. Dit het tot gevolg dat die stysel korrels nie kan gelatiniseer nie en maak dan die los velletjie. Dit is geneig om maklik by die bak van rolkoeke te gebeur. Vir 'n kompetisie is dit jou grootste nagmerrie!
g. Die koek het groot rysgate: Die koek is oor meng en het te veel lug ingewerk. Dit is belangrik om die koek asook kolwyntjies eers liggies te kap sodat die borrels kan uitkom voordat dit gebak word. Weereens kan die groot gate te wyte wees aan te hoë temperatuur.
h. Die koek is kluitjierig en plat: Die koek het nie genoeg gebak nie, die rysmiddel is nie aktief nie. Die olie of botter en suiker is te veel vir die resep en het 'n taai tekstuur tot gevolg. Gooi die resep weg. Die persoon wat die resep vir jou gegee het, wou jou seker 'n poets bak! Selfs al kan jy toor sal dit nie werk nie. Die pan waarin jy gebak het is te groot vir die hoeveelheid beslag, daarom dat die koek plat is.
i. Koek is droog: Die pan is te groot waarin jy gebak het en die baktyd te lank en warm. Dus het jy sponsvingers vir Tiramisu!
j. Die koek het plat geval: jy het die oond deur te gou oopgemaak, die koek is te veel gemeng of die oond is gestamp in die kritiese fases van stolling! In groot kombuise kan dit so maklik gebeur!
k. Die koek het vreeslik gekrimp: Jy het te veel gemeng en te lank gebak!
l. Alles bestanddele moet by kamer temperatuur gebruik word. Koue meel kan 'n koek ook laat platval en 'n "dense" tekstuur laat.